РЕГЛАМЕНТ (ЕО) № 105/2007 НА КОМИСИЯТА
от 1 февруари 2007 година
за изменение на приложенията към Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1059/2003 на Европейския парламент и на Съвета от 26 май 2003 г. за установяване на обща класификация на териториалните единици за статистически цели (NUTS) (1), и по-специално член 5, параграф 4 от него,
като има предвид, че:
(1)
Регламент (ЕО) № 1059/2003 представлява законовата рамка за регионалната класификация, за да се позволи събирането, съставянето и разпространението на хармонизирана регионална статистика в Общността.
(2)
Приложенията към Регламент (ЕО) № 1059/2003 изброяват териториалните единици, които ще се използват за статистически цели.
(3)
В съответствие с разпоредбите на член 5, параграф 4 от Регламент (ЕО) № 1059/2003 измененията на класификацията по NUTS трябва да се приемат през втората половина на календарната година, не по-често от един път на всеки три години.
(4)
Съгласно информацията, предоставена на Комисията, административното териториално разпределение е променено в редица държави-членки.
(5)
Регламент (ЕО) № 1059/2003 следва да бъде изменен съответно.
(6)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (EO) № 1059/2003 се заменят с текста в приложението към настоящия регламент.
Член 2
Настоящият регламент се прилага, във връзка с предаване на данни на Комисията (Евростат), от 1 януари 2008 г.
Член 3
Настоящият регламент влиза в сила на 20-ия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 февруари 2007 година.